邵雍
清风长吟
宇宙中和气，清泠无比方。
与时蠲疾病，为岁造丰穰。
起自青苹末，来从翠树傍。
得逢明月夜，便入故人乡。
密叶摇重幄，殷花舞靓妆。
两三声逈笛，千万缕垂阳。
细度丝桐韵，深传兰蕙香。
楼台临远水，轩槛近修篁。
盛夏驱烦暑，初晴送晚凉。
轻披绿荷芰，缓透薄衣裳。
浪走翻翩袂，波生潋滟觞。
闲愁难著莫，幽思易飞扬。
快若乘天马，醒如沃蔗浆。
面前游阆苑，坐上泛潇湘。
不可将钱买，焉能用斗理。
依冯全藉德，收贮岂须仓。
无患兼并取，宁忧寇盗攘。
以兹为乐事，未始有忧伤。